แบงก์สแตนดาร์ดฯมองศก.ไทยดีโต4%
ธนาคารสแตนดาร์ดชาร์เตอร์ดคาดศก.ไทยโต 4% เนื่องจากมีความยืดหยุ่นรองรับความไม่แน่นอนทางการเมืองได้สูง
1 พ.ค. 2562

ธนาคารสแตนดาร์ดชาร์เตอร์ดคาดศก.ไทยโต 4% เนื่องจากมีความยืดหยุ่นรองรับความไม่แน่นอนทางการเมืองได้สูง
นายทิม ลีฬหะพันธุ์ นักเศรษฐศาสตร์ประจำธนาคารสแตนดาร์ดชาร์เตอร์ด (ไทย) กล่าวว่า ธนาคารคงประมาณการณ์การเติบโตของเศรษฐกิจไทยปี 2562 ที่ 4% เนื่องจากการบริโภคภายในประเทศยังอยู่ในเกณฑ์ดี และการฟื้นตัวของการลงทุนภาคเอกชนดำเนินไปอย่างต่อเนื่อง แม้จะหดตัวลงเล็กน้อยในระยะสั้นๆ ที่ผ่านมา
ทั้งนี้ ธนาคารมองว่า เศรษฐกิจไทยมีความยืดหยุ่นรองรับความไม่แน่นอนทางการเมือง แม่ยังไม่มีชัดเจนและความไม่แน่นอน หลังจากการเลือกตั้งเมื่อวันที่ 24 มี.ค. ที่ผ่านมา ทำให้การจัดตั้งรัฐบาลใหม่มีความล่าช้าออกไป ส่งผลกระทบต่อบรรยากาศการลงทุนในภาพรวม
ด้วยเหตุนี้ ธนาคารคาดว่าธนาคารแห่งประเทศไทย (ธปท.) จะยังคงเฝ้าติดตามด้วยความระวัง โดยรอความชัดเจนจากสถานการณ์ทางการเมือง และคงอัตราดอกเบี้ยไว้ที่ 1.75% ในการประชุมเดือนพ.ค.และ มิ.ย นี้
“ธนาคารไม่คาดว่าสถานการณ์การเมืองในปัจจุบันจะเปลี่ยนเป็นความไม่สงบ และเศรษฐกิจภายในประเทศของไทยได้พิสูจน์ให้เห็นแล้วว่ามีความยืดหยุ่น ดังนั้น ธนาคารไม่คิดว่า ธปท. จะดำเนินนโยบายการเงินตามทิศทางนโยบายผ่อนคลายของธนาคารอื่นทั่วโลก และไม่น่าจะปรับลดอัตราดอกเบี้ยนโยบายในช่วง 2-3 ปีนี้” นายทิม กล่าว
อย่างไรก็ตาม ในช่วงครึ่งปีหลัง 2562ความมีเสถียรภาพทางการเมืองที่ชัดเจนขึ้นจะเป็นหนึ่งในปัจจัยสำคัญที่ทำให้ ธปท.ปรับนโยบายการเงินให้เข้าสู่ภาวะปกติ คาดว่าจะมีการปรับขึ้นอัตราดอกเบี้ยนโยบาย 0.25% ในไตรมาสที่ 3